Diari Oficial de la Generalitat Valenciana


Sumari del DOGV 9086, del 18-05-2021 (2021/5296)

RESOLUCIÓ de 12 de maig de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 50/19-AIA Paterna.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9086

Data del DOGV
:   18-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5296


Data del document
:   12-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Paterna
    * impacte ambiental

RESOLUCIÓ de 12 de maig de 2021, de la Direcció General de Qualitat i Educació Ambiental, per la qual s'ordena la publicació de la declaració d'impacte ambiental corresponent a l'expedient 50/19-AIA Paterna. [2021/5296]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 50/19-AIA Paterna.  
  
  
«Declaració d'impacte ambiental  
Expedient: 050-2019-AIA.  
Títol: valorització i emmagatzematge de residus.  
Òrgan substantiu: Ajuntament de Paterna.  
Promotor: Habitat Residus, SL.  
Localització: carrer de les Illes Balears, 44 A dreta, Paterna (València).  
  
Objecte i descripció del projecte  
L'objecte del projecte és l'obtenció de la llicència ambiental per a la instal·lació i desenvolupament de l'activitat de valorització i emmagatzematge de residus, al carrer de les Illes Balears, 44 A dreta, polígon industrial el pla, del terme municipal de Paterna (València).  
Segons el projecte, la instal·lació se situarà en una parcel·la rectangular de 3.074 m² de superfície de topografia plana. En aquesta, hi ha una nau industrial ja construïda, de 1.535 m², d'estructura metàl·lica, coberta lleugera, tancaments laterals de blocs de formigó i solera impermeable. Disposa d'un pati en la façana principal i un altre en la part posterior connectats per un corredor, a la part lateral de la parcel·la, de 5 metres d'amplària. L'accés es realitzarà directament des del carrer de les Illes Balears a través d'un reixat corredís. Des del pati davanter s'accedirà a la nau a través de dues portes de dimensions suficients per a permetre l'accés dels vehicles i una tercera porta per a l'accés directe del personal a les oficines. Per la façana posterior, la nau comunicarà amb el pati posterior mitjançant un accés connectat al moll de càrrega i un altre per a eixida del personal.  
L'interior de la nau es distribuirà en: zona de recepció i classificació de residus no perillosos (RNP), emmagatzematge d'RNP, emmagatzematge de residus perillosos (RP), desmuntatge de residus d'aparells elèctrics i electrònics (RAEE), oficines, vestidors i lavabos. A la zona exterior s'ha instal·lat la bàscula de pesatge. Al pati posterior s'emmagatzemaran RNP del tipus ferralles, abans de la seua valorització en contenidors metàl·lics de 5 m³, separats com a mínim cinc metres de les parcel·les confrontants.  
L'activitat disposarà de subministrament d'aigua corrent, energia elèctrica i connexió amb la xarxa general de clavegueram municipal. Les instal·lacions estan totalment adequades per a la funcionalitat de l'activitat projectada.  
Confrontants a l'activitat, hi ha naus industrials en ús a la dreta i al fons. A l'esquerra es troba una nau industrial sense ús i al capdavant limita amb la via pública.  
  
Procés industrial  
Segons el projecte i l'estudi d'impacte ambiental, el procés industrial consistirà en la recepció i valorització de residus perillosos i no perillosos en la instal·lació fins al seu lliurament a gestors autoritzats. Constarà de les fases o etapes següents:  
1. Recollida de residus. Els residus els recollirà la promotora en les indústries de la zona on són produïts (clients) mitjançant vehicles autoritzats per al seu transport, o bé serà el client qui els diposite a les instal·lacions.  
2. Recepció de residus. Es rebran a la zona de «recepció i descàrrega».  
3. Identificació, tractament i classificació. Els residus se separaran i classificaran d'acord amb la seua naturalesa i característiques. A la instal·lació no es realitzaran operacions de transformació dels residus. Es durà a terme el desmuntatge d'RAEE mitjançant la separació manual dels elements que els componen. També se separaran el component metàl·lic i plàstic en els cables.  
4. Emmagatzematge. Els residus s'apilaran en les seues zones específiques, a granel o en contenidors i envasos homologats i en les condicions legalment establides.  
5. Lliurament a gestors autoritzats. Quan el volum dels apilaments siga adequat, es traslladaran a gestors autoritzats per a la seua gestió final.  
Els residus admesos seran de tipologia variada, fonamentalment metalls de deixalla ferris, no ferris, paper, cartó, plàstics, fusta i mescles de residus. També s'admetran residus perillosos (RP) generats per l'activitat d'aquestes indústries com ara draps contaminats, bateries, llots, pintures, resines, filtres i altres. La codificació dels residus per als quals se sol·liciten les corresponents autoritzacions administratives com a gestor de residus, és la següent:  
- Operacions de valorització R12, intercanvi de residus sotmesos a operacions entre R1 i R11: 020110, 030308, 070213, 100202, 100210, 100804, 101206, 120101, 120102, 120103, 120104, 120113, 120121, 150101, 150102, 150104, 160106, 160117, 160118, 160119, 160604, 160605, 170203, 170401, 170402, 170403, 170404, 170405, 170406, 170407, 170411, 191001, 191002, 191201, 191202, 191203, 191204, 191212, 200101, 200134, 200139, 200140, 200307.  
- Operacions de valorització R13: 020108\*, 060106\*, 070101\*, 070104\*, 070108\*, 070111\*, 070308\*, 070310\*, 070311\*, 070513\*, 070601\*, 070703\*, 070704\*, 080111\*, 080113\*, 080317\*, 080411\*, 080415\*, 130110\*, 130205\*, 130701\*, 130703\*, 140602\*, 140603\*, 140604\*, 140605\*, 150110\*, 150111\*, 150202\*, 160107\*, 160504\*, 160506\*, 160601\*, 160602\*, 160603\*, 160708\*, 160709\*, 161001\*, 170503\*, 190205\*, 190813\*.  
- Valorització de RAEE: 160214, 160216, 200136.  
La capacitat màxima d'emmagatzematge serà de 40 tones d'RNP i 40 tones per als RP. La capacitat de producció estimada per a la valorització d'RAEE és de 10 tones per setmana, aproximadament. Els materials resultants de la separació de les diferents fraccions estan inclosos en la capacitat d'emmagatzematge de les línies anteriors.  
  
La llista de maquinària que intervindrà en el procés inclou: carretó elevador elèctric manual, bàscula de vehicles pesants, bàscula pont, compressor de calderí horitzontal de 5,5 CV, bomba d'impulsió de residuals, peladora de cables i eines portàtils (trepant, polidora, esmoladora, etc.).  
  
Tramitació administrativa  
El 12 de juliol de 2019 va tindre entrada en el Registre de la Conselleria d'Agricultura, Medi Ambient, Canvi Climàtic i Desenvolupament Rural un ofici de l'Ajuntament de Paterna on es remetia la documentació que incoava l'expedient d'avaluació d'impacte ambiental ordinària de l'activitat de referència. Hi adjuntava, en format CD, el document tècnic del projecte, estudi d'impacte ambiental (EIA), certificat de compatibilitat urbanística i certificat de la informació pública realitzada, juntament amb les al·legacions rebudes en el tràmit de la informació pública i la resposta donada a aquestes.  
El certificat d'informació pública indica que l'expedient s'ha sotmés a informació pública mitjançant notificació als confrontants, publicació en la pàgina web de l'ajuntament i en el Butlletí Oficial de la Província de València, número 67, de data 9 d'abril de 2019. Durant el període d'exposició pública (de trenta dies), es van presentar al·legacions per part d'un interessat que feien referència al risc d'incendis i altres riscos potencials derivats del desenvolupament de l'activitat en la ubicació projectada i sol·licitava informació sobre aquest tema. Van ser contestades pels serveis tècnics municipals amb un informe sobre les qüestions plantejades i que ordena que es continuen els tràmits oportuns per a la concessió de la llicència ambiental.  
  
Antecedents  
Hi ha antecedents en l'expedient de consulta 298-2018-CON iniciat el 16 d'octubre de 2018 per la Direcció Territorial de Medi Ambient de València mitjançant el trasllat, per via telemàtica, de l'ofici de l'Ajuntament de Paterna en el qual se sol·licitava l'avaluació d'impacte ambiental de l'activitat i s'indicava la ruta d'accés a l'expedient situat en la seu electrònica de l'ajuntament. Davant la impossibilitat d'obtindre la documentació tècnica per aquesta via (només es trobaven els escrits d'entrada però sense accés als annexos que descrivien), el 15 de gener de 2019 es va emetre un requeriment en el qual es comunicava la necessitat de presentar la documentació de l'expedient per la via legalment establida i es va tancar l'expedient de consulta.  
  
El 5 d'abril de 2019, l'Ajuntament de Paterna va reiterar la sol·licitud seguint la mateixa via, alhora que sol·licitava unes altres actuacions que no són competència d'aquest òrgan ambiental. Això va motivar l'emissió, el 10 d'abril de 2019, d'un segon requeriment de documentació en el qual es reiteraven les deficiències exposades en l'anterior i s'orientava sobre la tramitació de les actuacions sol·licitades que no eren competència d'aquest òrgan ambiental. A més, el promotor va sol·licitar el 24 d'abril de 2019, a través del Servei de Residus, que aquest òrgan ambiental es pronunciara sobre l'adequació de la documentació anterior. Es va respondre amb un tercer requeriment amb data 21 de juny de 2019 (enviat a l'ajuntament per ser l'òrgan substantiu) en el qual es reiteraven els requeriments anteriors i es motivava la impossibilitat de realitzar aquest pronunciament.  
El 12 de juliol de 2019, l'ajuntament va remetre l'expedient complet en format CD. Una vegada examinada la documentació tècnica, es va iniciar del procediment d'avaluació d'impacte ambiental ordinària.  
  
  
Consideracions ambientals  
Consultat el visor cartogràfic de la Generalitat, no s'observen afeccions ambientals a elements ressenyables a la zona projectada. El certificat de compatibilitat urbanística indica que l'activitat se situarà en sòl urbà industrial, completament urbanitzat i que és compatible amb el planejament urbanístic municipal vigent.  
L'EIA considera que no existeixen altres alternatives tècnicament viables al projecte que garantisquen un impacte ambiental menor i justifica l'alternativa triada per la seua ubicació al polígon industrial en unes instal·lacions que estan construïdes i condicionades. Per aquest motiu, únicament considera les afeccions ambientals associades al projecte durant la fase de funcionament. Principalment, seran:  
a) A l'atmosfera:  
Segons l'EIA, l'activitat podria ser una font de contaminació per l'emissió de partícules sòlides (pols), gasos de combustió de la maquinària i producció de sorolls durant la recollida, trasllat, manipulació i emmagatzematge dels residus. No obstant això, els impactes que poden generar els considera moderats pels baixos nivells d'emissió previstos. El projecte conté un estudi acústic que justifica que, en estat d'explotació, amb les disposicions constructives de la nau, el nivell màxim de soroll transmés no superarà els límits permesos per al polígon industrial.  
  
Respecte a l'emissió de males olors, no es preveu que causen impactes significatius pel fet que els RP es rebran en envasos tancats i condicionats, els fems industrials (fustes, paper, plàstic, [...]) no solen contindre materials orgànics susceptibles de descomposició, la classificació dels materials es realitzarà a l'interior de la nau i, en tot moment, la instal·lació romandrà en condicions adequades de seguretat i d'higiene.  
Com a mesures protectores i correctores per a minimitzar els impactes proposa: realitzar un manteniment adequat de la maquinària i vehicles, compliment de les revisions periòdiques legalment establides, aplicació de dispositius silenciadors en els equips motoritzats, adequada ventilació i neteja de la nau i evitar aglomeracions de trànsit de vehicles. Aquestes mesures hauran de completar-se amb el següent:  
  
- Les conclusions de l'estudi acústic es verificarà amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Es realitzaran a la posada en marxa de l'activitat i almenys cada 5 anys, en la fase de funcionament i per un organisme de control autoritzat. En cas de superar els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Els residus que presenten formes susceptibles de ser arrossegades pel vent (llimadures, encenalls o altres) se situaran en contenidors o cassals, protegits dels corrents de manera que puguen cobrir-se per a evitar-ne la dispersió, si cal.  
- El programa de vigilància ambiental haurà de preveure el manteniment i neteja del separador d'hidrocarburs de manera que permeta un funcionament adequat al règim de pluges i previnga la generació de males olors.  
- L'activitat podria estar inclosa en l'annex del Reial decret 100/2011, pel qual s'actualitza el catàleg d'activitats potencialment contaminadores de l'atmosfera, per realitzar operacions de tractament de residus. El titular haurà de complir, si escau, les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i l'altra normativa que li siga aplicable.  
  
b) A les aigües i al sòl  
Segons la documentació tècnica, la instal·lació disposa de connexió amb la xarxa de clavegueram del polígon. Les aigües residuals produïdes pel funcionament de l'activitat seran les sanitàries de tipus domèstic i les pluvials. Les aigües pluvials recollides en les cobertes de la nau es canalitzaran i conduiran directament a la xarxa de clavegueram públic. La xarxa d'aigües residuals sanitàries és comuna amb la de pluvials recollides de l'escolament dels sòls. Ambdues connecten a la xarxa de clavegueram municipal que discorre pel carrer de les Illes Balears però abans passen per una arqueta de registre a l'interior de la parcel·la i una altra en l'exterior amb la finalitat de permetre el control dels abocaments quan les autoritats ho consideren necessari.  
Segons l'EIA, els impactes negatius sobre les aigües i el sòl podrien derivar-se de:  
- Contaminació de les pluvials per arrossegament de materials continguts entre els residus emmagatzemats en l'exterior de la nau.  
- Abocaments accidentals produïts per fugues i vessaments dels residus emmagatzemats o de la maquinària i vehicles utilitzats.  
Per a minimitzar la possibilitat de causar aquests impactes negatius, s'han proposat les mesures preventives i correctores següents:  
- Tota la parcel·la disposa de solera formigonada, impermeable a l'interior de la nau.  
- S'ha instal·lat un decantador/separador d'hidrocarburs, connectat a un dipòsit d'acumulació, al pati posterior. A aquest es dirigiran, mitjançant els pendents de la solera, les pluvials que es recullen en la zona d'emmagatzematge exterior a la nau per al seu tractament i control abans de l'abocament a la xarxa de clavegueram.  
- S'hauran d'utilitzar recipients tancats per a emmagatzemar els RP en estat líquid, col·locats sobre safates antivessament. Es comprovarà amb freqüència els nivells dels líquids hi emmagatzemats.  
- La instal·lació disposarà de materials absorbents per a la recollida dels abocaments accidentals que puguen produir-se. També disposarà de material neutralitzador de l'àcid de les bateries en cas de vessaments o fugues. Aquests materials, una vegada utilitzats, s'emmagatzemaran i gestionaran com a residus perillosos, per mitjà de gestors autoritzats.  
- Tot el personal treballador del centre haurà de conéixer el pla de recollida de vessaments accidentals establit, amb la finalitat de donar una ràpida resposta a qualsevol abocament accidental que puga produir-se.  
A més d'aquestes mesures, es tindrà en compte que, en el cas que es produïsquen abocaments procedents d'operacions de manteniment, neteja de les instal·lacions, llavada de recipients o qualsevol altre equip o mitjà utilitzat en el procés industrial, hauran de ser controlats, recollits i gestionats d'acord amb la seua naturalesa.  
En nom d'una adequada gestió de les aigües residuals, les instal·lacions i paràmetres de qualitat de l'aigua d'abocament a la xarxa de clavegueram s'hauran d'ajustar a l'ordenança d'abocament de l'entitat pública de sanejament d'aigües residuals o, en el cas de ser més restrictiva, a l'ordenança municipal d'abocaments de l'Ajuntament de Paterna. Si cal, s'aplicaran els tractaments previs pertinents per a complir els límits que s'establisquen en aquesta.  
c) Factors humans i econòmics  
Segons l'EIA, per a minimitzar els impactes relacionats amb la salubritat de les persones es realitzarà una avaluació completa de riscos, així com un pla d'actuacions per a la seua eliminació juntament amb la implantació d'un sistema de gestió de la prevenció. Els treballadors disposaran d'equips de protecció individual d'acord amb les tasques que realitzen. El centre disposarà de les instal·lacions i equips que garantisquen un funcionament adequat i que permeta treballar amb la seguretat i neteja necessàries.  
L'impacte sobre el medi social i l'economia es considera positiu perquè l'activitat millorarà la gestió dels residus produïts per la societat i generarà ocupació durant el seu desenvolupament.  
d) Fauna, flora i paisatge  
Segons l'EIA, els possibles impactes que l'activitat puga exercir sobre la fauna, la flora o el paisatge no es consideren importants, atés que l'activitat es realitza a l'interior d'una nau, en un polígon industrial ja consolidat. La zona d'emmagatzematge es troba a l'interior de la parcel·la, envoltada d'altres activitats i s'integra de manera que passa desapercebuda sense produir un impacte visual destacat. Segons la documentació tècnica, no es preveu l'emmagatzematge de residus al pati davanter. La parcel·la disposarà de tanca perimetral d'alçària suficient amb elements que minimitzen l'impacte visual (com ara la instal·lació d'una malla espessa) d'acord amb les característiques de la zona.  
  
e) Residus  
Segons l'EIA, l'empresa serà la responsable dels residus que es reben a la instal·lació, i haurà de garantir, a través dels corresponents controls, que els residus admesos corresponen sempre als LER autoritzats per l'administració competent. Haurà de mantindre un registre amb les quantitats i característiques dels residus dipositats, amb indicació de l'origen, la data d'entrada i qui realitza el lliurament. Aquest registre estarà permanentment a la disposició de l'òrgan ambiental. S'impedirà l'accés al recinte de tota persona o vehicle no autoritzat.  
  
Cal assenyalar que els residus admesos seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
S'obtindrà de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat al carrer de les Illes Balears, 44 A dreta, Paterna (València), i aquesta s'haurà d'adaptar a les condicions que aquest òrgan establisca.  
  
f) Riscos d'accidents greus  
Segons l'EIA, el principal risc radicaria en la possibilitat d'abocaments accidentals derivats del trencament de recipients que conté els residus perillosos. Per a previndre'l, s'aplicaran les mesures que s'han descrit anteriorment.  
També preveu la possibilitat d'incendi en el cas de contactar alguna espurna o energia d'activació amb els residus emmagatzemats i iniciar-se el procés de combustió. Per a previndre'l, se separarà mitjançant un mur la zona de desmantellament de RAEE (única zona susceptible de generar aquestes espurnes) de la zona d'emmagatzematge de residus. A més, es realitzarà el manteniment i la revisió de la instal·lació elèctrica, maquinària i instal·lació de protecció contra incendis, d'acord amb el que s'estableix en la normativa vigent.  
L'EIA inclou un programa de vigilància ambiental a fi de realitzar el seguiment de les afeccions sobre el medi ambient identificades, detectar afeccions no previstes i articular les mesures necessàries per a previndre-les i corregir-les així com garantir el control de l'eficàcia de les mesures protectores i correctores proposades en l'EIA. Per a això, s'estableixen una sèrie de revisions i controls periòdics de l'emissió de sorolls, contaminació de sòls i obligacions com a gestor de residus.  
  
D'aquest programa de vigilància ambiental, es portarà un registre documentat que incloga el resultat dels controls i autocontrols periòdics proposats en aquesta resolució i els legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
  
  
  
Consideracions jurídiques  
El projecte examinat constitueix, segons el que es preveu en l'apartat 6.c.2, «altres instal·lacions de desballestament i emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març, un dels casos en els quals és preceptiva l'avaluació d'impacte ambiental ordinària abans de la resolució administrativa que s'adopte per a l'aprovació definitiva d'aquell, segons es desprén de l'article 7.1 de l'esmentada llei.  
L'expedient ha observat el tràmit d'avaluació d'impacte ambiental ordinària previst en la secció 1a, capítol II del títol II de la Llei 21/2013, de 9 de desembre, i en les altres disposicions que li són aplicables.  
  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, publicat en el Diari Oficial de la Generalitat Valenciana de 26 de novembre de 2020, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
  
Per tot això, es formula la següent resolució:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de valorització i emmagatzematge de residus» el titular dels quals és Habitat Residus, SL, situada al carrer de les Illes Balears, 44 A dreta, Paterna (València), sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que constitueix l'expedient avaluat, així com els condicionants establits a continuació:  
1. Els residus admesos en l'activitat hauran de ser els allistats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'haurà d'obtindre de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat al carrer de les Illes Balears, 44 A dreta, Paterna (València), i aquesta s'haurà d'adaptar a les condicions que aquest òrgan establisca.  
3. A la posada en marxa de l'activitat i almenys cada 5 anys s'hauran de realitzar les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Seran realitzades en la fase de funcionament i per un organisme de control autoritzat. En el cas de superar els nivells sonors permesos per la llei, s'hauran d'aplicar les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
4. Els residus que presenten formes susceptibles de ser arrossegades pel vent (llimadures, encenalls o altres) s'hauran de situar en contenidors o cassals, protegits dels corrents i que puguen cobrir-se, si cal, per a evitar-ne la dispersió.  
5. Els abocaments procedents, si escau, d'operacions de manteniment, neteja de les instal·lacions, llavada de recipients o qualsevol altre equip o mitjà utilitzat en el procés industrial, hauran de ser controlats, recollits i gestionats d'acord amb la seua naturalesa.  
6. Les instal·lacions i paràmetres de qualitat de l'aigua d'abocament a la xarxa de clavegueram s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament de Paterna. Si cal, s'aplicaran els tractaments previs pertinents per a complir els límits que s'establisquen en aquesta.  
7. El programa de vigilància ambiental haurà de preveure el manteniment i neteja del separador d'hidrocarburs de manera que permeta un funcionament adequat al règim de pluges i previnga la generació de males olors. S'haurà de portar un registre documentat d'aquest programa que incloga el resultat dels controls i autocontrols periòdics proposats en la documentació tècnica, en aquesta resolució i els legalment exigibles. Així mateix, inclourà el control documental de la recepció i lliurament dels residus. La documentació haurà d'estar a la disposició de les autoritats competents.  
8. Les condicions d'aquesta declaració d'impacte ambiental es podran modificar quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
9. Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018, de 5 de desembre.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 15 de desembre de 2020.- El director general de Qualitat i Educació Ambiental: Joan Piquer Huerga.»  
  
València, 12 de maig de 2021.- El director general de Qualitat i Educació Ambiental: Joan Piquer Huerga.